

**H O T Ă R Â R E**

**privind înființarea Comitetului pentru accelerarea procesului de dezinstituţionalizare şi de prevenire a instituţionalizării la nivelul Județului Cluj, precum și aprobarea Regulamentului de organizare şi funcţionare al acestuia**

Consiliul Judeţean Cluj întrunit în şedinţă ordinară;

Având în vedere Proiectul de hotărâre înregistrat cu nr. 41 din 17.02.2023 privind înființarea Comitetului pentru accelerarea procesului de dezinstituţionalizare şi de prevenire a instituţionalizării la nivelul Județului Cluj, precum și aprobarea Regulamentului de organizare şi funcţionare al acestuia,propus de Președintele Consiliului Județean Cluj, domnul Alin Tișe, care este însoţit de Referatul de aprobare cu nr. 3892/16.02.2023; Raportul de specialitate întocmit de compartimentul de resort din cadrul aparatului de specialitate al Consiliului Judeţean Cluj cu nr. 6622/17.02.2023 şi de Avizul cu nr. 3892 din 20.02.2023 adoptat de Comisia de specialitate nr. 5, în conformitate cu art. 182 alin. (4) coroborat cu art. 136 din Ordonanța de urgență a Guvernului nr. 57/2019 privind Codul administrativ, cu modificările și completările ulterioare;

Luând în considerare prevederile art. 123 – 140 și ale art. 142 - 156 din Regulamentul de organizare şi funcţionare a Consiliului Judeţean Cluj, aprobat prin Hotărârea Consiliului Judeţean Cluj nr. 170/2020, republicată;

În conformitate cu dispozițiile:

* art. 173 alin. (1) lit. d) și alin. (5) lit. b), ale art. 190 alin. (3) și ale art. 191 alin. (1) lit. a) din Ordonanța de urgență a Guvernului nr. 57/2019 privind Codul administrativ, cu modificările și completările ulterioare;
* art. 15 din Legea privind susținerea procesului de dezinstituționalizare a persoanelor adulte cu dizabilități și aplicarea unor măsuri de accelerare a acestuia și de prevenire a instituționalizării, precum și pentru modificarea și completarea unor acte normative nr. 7/2023;
* Hotărârii Guvernului nr. 490/2022 pentru aprobarea Strategiei naționale privind drepturile persoanelor cu dizabilități "O Românie echitabilă" 2022-2027;
* Hotărârii Guvernului nr. 1.543/2022 pentru aprobarea Strategiei naționale privind prevenirea instituționalizării persoanelor adulte cu dizabilități și accelerarea procesului de dezinstituționalizare, pentru perioada 2022-2030;

În temeiul competențelor stabilite prin art. 182 alin. (1) și art. 196 alin. (1) lit. a) din Ordonanța de urgență a Guvernului nr. 57/2019 privind Codul administrativ, cu modificările și completările ulterioare;

**hotărăşte:**

**Art. 1. (1)** Se aprobă înființarea Comitetului pentru accelerarea procesului de dezinstituţionalizare şi de prevenire a instituţionalizării la nivelul Județului Cluj, având în componență reprezentanți ai următoarelor entități:

1. Consiliul Județean Cluj;
2. Instituţia Prefectului Județului Cluj;
3. Direcția Generală de Asistență Socială și Protecția Copilului Cluj;
4. serviciile publice de asistenţă socială, de la nivelul unităților administrativ-teritoriale din Județul Cluj;
5. Agenţia Județeană pentru Plăţi şi Inspecţie Socială Cluj;
6. Inspectoratul Şcolar Județean Cluj;
7. Direcţia de Sănătate Publică a Județului Cluj;
8. Agenţia Județeană pentru Ocuparea Forţei de Muncă Cluj;
9. Direcţia Județeană pentru Cultură Cluj;
10. Direcţia Județeană pentru Sport şi Tineret Cluj;
11. operatori de transport;
12. persoane cu dizabilităţi şi organizaţii ale acestora;
13. persoane cu dizabilităţi care trăiesc în centre rezidenţiale din Județul Cluj;

**(2)** Reprezentanții altor instituţii, în funcţie de particularităţile şi nevoile persoanelor cu dizabilităţi care ajung în comunităţi, participă în calitate de invitaţi la lucrările comitetului precizat la alin. (1).

**(3)** Desemnarea persoanelor care reprezintă entitățile prevăzute la alin. (1) se face prin acte interne emise de conducerea entităților respective.

**Art. 2.** Se desemnează reprezentanții Consiliului Județean Cluj în Comitetul pentru accelerarea procesului de dezinstituţionalizare şi de prevenire a instituţionalizării la nivelul Județului Cluj după cum urmează:

1. titular: doamna Simona Gaci - Secretarul General al Județului Cluj
2. supleant: doamna Cristina Șchiop - director general-Direcţia Generală Buget-Finanţe, Resurse Umane din aparatul de specialitate al Consiliului Județean Cluj

**Art. 3.** Se aprobă Regulamentul de organizare și funcționare a Comitetului pentru accelerarea procesului de dezinstituţionalizare şi de prevenire a instituţionalizării la nivelul Județului Cluj cuprins în **anexa** care face parte integrantă din prezenta hotărâre.

**Art. 4.** Cu punerea în aplicare a prevederilor prezentei hotărâri se încredinţează Preşedintele Consiliului Judeţean Cluj, prin persoanele desemnate la art. 2, precum și Direcția Generală de Asistență Socială și Protecția Copilului Cluj.

**Art. 5.** Prezenta hotărâre se comunică persoanelor desemnate la art. 2; Direcției Generale de Asistență Socială și Protecția Copilului Cluj, precum și Prefectului Județului Cluj, și se aduce la cunoştinţă publică prin afișare la sediul Consiliului Județean Cluj şi prin postare pe pagina de internet ”[www.cjcluj.ro](http://www.cjcluj.ro)”.

**Contrasemnează:**

**PREŞEDINTE,**  **SECRETAR GENERAL AL JUDEŢULUI,**

**Alin Tișe Simona Gaci**

**Nr. 44 din 28 februarie 2023**

*Prezenta hotărâre a fost adoptată cu 32 voturi “pentru” și o ”abținere”, iar patru membri ai Consiliului județean nu au votat, fiind astfel respectate prevederile legale privind majoritatea de voturi necesară.*